Αθήνα, 21 Οκτωβρίου 2021

**Συνάντηση του Προέδρου της Βουλής των Ελλήνων**

**με τον Πρόεδρο της ισραηλινής Κνεσέτ**

Ο Πρόεδρος της Βουλής των Ελλήνων, κ. Κωνσταντίνος Τασούλας, συναντήθηκε με τον Πρόεδρο του Κοινοβουλίου του Ισραήλ (Κνεσέτ), κ. Mickey Levy, με την ευκαιρία των εργασιών της Διάσκεψης Προέδρων Κοινοβουλίων των κρατών-μελών του Συμβουλίου της Ευρώπης.

Μετά το πέρας της μεταξύ τους συζήτησης, ο κ. Τασούλας και ο κ. Levy προέβησαν στις ακόλουθες δηλώσεις:

**Κ. Τασούλας:** «Θέλω να εκφράσω την ιδιαίτερη χαρά μου και την ιδιαίτερη τιμή μου για την επίσκεψη του Προέδρου της Κνεσέτ, εδώ στην Αθήνα, του κ. Levy, για τη διεξαγωγή της Διάσκεψης των Προέδρων των Κοινοβουλίων των χωρών του Συμβουλίου της Ευρώπης. Είχε και μια πολύ ενδιαφέρουσα παρέμβαση προηγουμένως στη διάσκεψή μας για την εμπειρία του στη διαχείριση της πανδημίας.

Η Ελλάδα με το Ισραήλ είναι χώρες με ισχυρούς ιστορικούς και φιλικούς δεσμούς. Στο πλαίσιο των πολύ καλών, εποικοδομητικών σχέσεών μας, έχουμε συνάψει συμφωνία κοινοβουλευτικής συνεργασίας με την Κνεσέτ και τη Βουλή των Αντιπροσώπων της Κύπρου, και βεβαίως η χώρα μας τελευταίως, χάρη σε μία επωφελή συμφωνία που έκανε με το Ισραήλ, κατάφερε να ενισχύσει το Εκπαιδευτικό Κέντρο της Πολεμικής μας Αεροπορίας στην Καλαμάτα κι αυτό αποδεικνύει για μια ακόμη φορά και την εμπιστοσύνη αλλά και τη λειτουργία αυτής της συνεργασίας υπέρ των εθνικών μας στόχων.

Καλωσορίζω λοιπόν τον εξοχότατο Πρόεδρο της Κνεσέτ στην Αθήνα και του εύχομαι καλή επιτυχία στο έργο που πριν από τρεις μήνες ανέλαβε. Είμαι βέβαιος ότι κατά τη διάρκεια της θητείας μας οι σχέσεις των δύο κοινοβουλίων θα δυναμώσουν, συμβάλλοντας στην περαιτέρω βελτίωση των ούτως ή άλλως πολύ καλών σχέσεων των χωρών μας».

**M. Levy:** «Θέλω να ευχαριστήσω τον Πρόεδρο της Ελληνικής Βουλής για την τόσο θερμή υποδοχή του. Αισθανόμαστε πραγματικά σαν κοντινές οικογένειες, διότι δεν έχουμε επιπλέον άλλες οικογένειες. Το Ισραήλ υπέγραψε διμερείς συμφωνίες με την Ελλάδα και η νέα κυβέρνηση του Ισραήλ βεβαιότατα και θα συνεχίσει την εφαρμογή τους. Και υπάρχουν πάρα πολλά θέματα συνεργασίας μεταξύ των δύο χωρών, όπως θέματα που αφορούν την τεχνολογία, την υγεία, τον κυβερνοχώρο και τις νεοφυείς επιχειρήσεις. Οι δύο χώρες και οι δύο λαοί μας μοιάζουμε και μοιραζόμαστε πολλά μεταξύ μας. Κατά το παρελθόν υπήρχαν στην Ελλάδα μεγάλες εβραϊκές κοινότητες, αλλά και σήμερα είναι πολλοί οι Ισραηλινοί που επισκέπτονται την Ελλάδα, γιατί μας αρέσει πολύ η χώρα σας, η ελληνική φιλοξενία, η ελληνική μουσική, το ελληνικό φαγητό. Εύχομαι στην Ελλάδα ευημερία, κάθε καλό και καλή μεταξύ μας συνεργασία».